b"\n_START_ARTICLE_\nSona 9\n_START_SECTION_\nHist\xc3\xb2ria\n_START_PARAGRAPH_\nEl concurs neix el mes d'abril de 2001 fruit de la fusi\xc3\xb3 de dos concursos anteriors: \xc3\x88xit de Catalunya R\xc3\xa0dio i el Concurs de maquetes d'Enderrock. Catalunya R\xc3\xa0dio, mitjan\xc3\xa7ant el programa \xc3\x88xit, havia estat promocionant els nous valors de la m\xc3\xbasica en catal\xc3\xa0 en les categories de pop-rock, can\xc3\xa7\xc3\xb3 d'autor i folk amb un concurs que tenia com a punt culminant la gala final que retransmetia Televisi\xc3\xb3 de Catalunya. Per la seva banda, el Concurs de Maquetes Enderrock, vinculat a la revista del mateix nom, era una refer\xc3\xa8ncia obligada tamb\xc3\xa9 pel que fa als grups emergents de pop i rock. Conscients que la feina de buscar nous valors \xc3\xa9s important sempre en un mercat musical com el catal\xc3\xa0 es va decidir ajuntar esfor\xc3\xa7os i crear el que, en deu anys, ja \xc3\xa9s el concurs m\xc3\xa9s important de maquetes dels Pa\xc3\xafsos Catalans. L'objectiu \xc3\xa9s ser una plataforma de partida per als artistes emergents que vulguin dedicar-se professionalment a la m\xc3\xbasica. Actualment el concurs \xc3\xa9s organitzat pel grup Enderrock, Catalunya R\xc3\xa0dio i Televisi\xc3\xb3 de Catalunya, amb el suport de la Generalitat de Catalunya i el Club Tres C."